BEGRUNDELSE

1. BAGGRUND FOR FORSLAGET

Artikel 301 i traktaten om Den Europæiske Unions funktionsmåde (TEUF) fastsætter, at antallet af medlemmer i Det Økonomiske og Sociale Udvalg, benævnt "Det Europæiske Økonomiske og Sociale Udvalg" i henhold til dets forretningsorden (i det følgende benævnt "udvalget"), ikke må overstige 350.

Indtil Lissabontraktatens ikrafttrædelse var udvalgets sammensætning fastlagt i traktaterne. Efter Lissabontraktatens ikrafttrædelse fastsætter artikel 301, andet afsnit, i TEUF, at Rådet med enstemmighed på forslag af Kommissionen vedtager en afgørelse om udvalgets sammensætning

I henhold til artikel 7 i protokol (nr. 36) om overgangsbestemmelser fastholdes udvalgets sammensætning som tidligere fastsat i EF-traktatens artikel 258 "indtil ikrafttrædelsen af den afgørelse, der er nævnt i artikel 301 i traktaten om Den Europæiske Unions funktionsmåde".

Fra den 1. juli 2013 blev udvalgets sammensætning tilpasset efter artikel 23, stk. 1, i akten om Republikken Kroatiens tiltrædelsesvilkår. I henhold til denne akts artikel 23, stk. 2, forhøjes antallet af udvalgets medlemmer "midlertidigt til 353 for at tage hensyn til Kroatiens tiltrædelse for perioden fra tiltrædelsesdatoen indtil udløbet af den mandatperiode, under hvilken Kroatien tiltræder Unionen, eller indtil ikrafttrædelsen af den afgørelse, der er nævnt i artikel 301, andet afsnit, i TEUF, alt efter hvilket tidspunkt der kommer først".

Udvalgets nuværende mandatperiode udløber den 20. september 2015. Det er derfor nødvendigt, at Rådet vedtager afgørelsen om udvalgets sammensætning i tide, inden Rådet iværksætter proceduren for udpegelse af udvalgets medlemmer for perioden 2015-2020.

Det skal bemærkes, at i henhold til artikel 300, stk. 5, i TEUF revideres reglerne om karakteren af sammensætningen af de rådgivende udvalg (Det Økonomiske og Sociale Udvalg og Regionsudvalget) "med jævne mellemrum af Rådet for at tage hensyn til den økonomiske, sociale og demografiske udvikling i Unionen. Rådet vedtager på forslag af Kommissionen afgørelser herom".

2. RESULTATER AF HØRINGER AF INTERESSEREDE PARTER

Der har siden den regeringskonference, hvor Lissabontraktaten blev vedtaget, ikke været en økonomisk, social eller demografisk udvikling i Unionen, som berettiger en væsentlig ændring af karakteren af udvalgets sammensætning. Dette forslag er således begrænset til fastsættelsen af antallet af udvalgsmedlemmer for de enkelte medlemsstater. Kommissionen vedtager i øvrigt dette forslag samtidig med sit forslag om sammensætningen af Regionsudvalget, der har vedtaget henstillinger om sin sammensætning, som Kommissionen har taget behørigt hensyn til. Kommissionen har af ovennævnte årsager besluttet ikke at iværksætte en omfattende høring over emnet.

3. JURIDISKE ASPEKTER AF FORSLAGET

3.1 Retsgrundlag

Forslaget har hjemmel i artikel 301, andet afsnit, i TEUF, som fastsætter, at Rådet træffer afgørelse med enstemmighed om udvalgets sammensætning.

3.2 Nærmere beskrivelse af forslaget

Den nuværende sammensætning af udvalget efter Kroatiens tiltrædelse kan ikke opretholdes i alle enkeltheder efter udløbet af de nuværende medlemmers mandatperiode, da det maksimale antal pladser som fastsat i traktaten derved overskrides.

Traktaterne indeholder ingen bestemmelser om, hvordan Det Økonomiske og Sociale Udvalg og Regionsudvalget skal sammensættes inden for rammerne af det maksimale antal på 350 medlemmer. Til forskel herfra er kriterierne for Europa-Parlamentets sammensætning fastsat i artikel 14, stk. 2, i traktaten om Den Europæiske Union. Parlamentet er sammensat af direkte valgte repræsentanter for unionsborgerne, hvorimod udvalget består af repræsentanter for arbejdsgiver- og arbejdstagerorganisationer og for organisationer for andre aktører, der er repræsentative for civilsamfundet (artikel 300, stk. 2, i TEUF). Det primære hensyn bør derfor være at sikre, at arbejdsgivere, arbejdstagere og civilsamfundet bliver hørt i udvalget, ikke direkte at afspejle medlemsstaternes respektive befolkningers størrelse.

Kommissionen er af den opfattelse, at den nuværende fordeling af pladserne i udvalget så vidt muligt bør bevares, da den er et resultat af flere regeringskonferencer.

Det foreslås derfor at indføre færrest mulige ændringer, at reducere det nuværende antal pladser, som en medlemsstat er tildelt, med højst én, og i første omgang at reducere det antal pladser, som er tildelt de mindst befolkede medlemsstater (Luxembourg, Cypern og Estland), under hensyntagen til, at hver medlemsstat mindst skal have fem pladser (Maltas nuværende antal), så de kan deltage i alle udvalgets aktiviteter.

Kommissionen vedtager dette forslag samtidig med forslaget om Regionsudvalgets sammensætning. Paralleliteten med hensyn til fordelingen af pladserne mellem medlemsstaterne i begge udvalg skal opretholdes.

Kommissionen mener ikke, at det vil være hensigtsmæssigt at indføre en metode, som på forhånd fastlægger, hvordan pladserne skal omfordeles i tilfælde af, at en ny medlemsstat tiltræder Unionen, eftersom traktaten fastlægger, at reglerne revideres med jævne mellemrum, og ikke indeholder kriterier, som en fast metode vil kunne baseres på.

3.3 Ikrafttrædelse

Det foreslås, at Rådet udsætter tidspunktet for, hvornår denne afgørelse får virkning, indtil dagen efter dagen for udløbet af udvalgets nuværende mandatperiode. Hvis dette tidspunkt ikke udskydes, vil artikel 23, stk. 2, i akten om Republikken Kroatiens tiltrædelsesvilkår betyde, at den midlertidige forhøjelse af antallet af medlemmer til 353 vil være retsstridig fra dagen for afgørelsens ikrafttrædelse.

2014/0129 (NLE)

Forslag til

RÅDETS AFGØRELSE

om Det Økonomiske og Sociale Udvalgs sammensætning

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 301,

under henvisning til forslag fra Europa-Kommissionen,

ud fra følgende betragtninger:

(1) I henhold til artikel 300, stk. 2, i traktaten om Den Europæiske Unions funktionsmåde består Det Økonomiske og Sociale Udvalg af repræsentanter for arbejdsgiver- og arbejdstagerorganisationer og for organisationer for andre aktører, der er repræsentative for civilsamfundet.

(2) I henhold til artikel 301 i traktaten om Den Europæiske Unions funktionsmåde træffer Rådet afgørelse om Det Økonomiske og Sociale Udvalgs sammensætning. Antallet af medlemmer må ikke overstige 350.

(3) Den nuværende fordeling af pladserne i Det Økonomiske og Sociale Udvalg bør så vidt muligt fastholdes, da den er et resultat af flere regeringskonferencer.

(4) For at Det Økonomiske og Sociale Udvalg indtil udløbet af de nuværende medlemmers mandatperiode kan være sammensat i henhold til artikel 23 i akten om Republikken Kroatiens tiltrædelsesvilkår, bør tidspunktet for, hvornår denne afgørelse får virkning, udsættes indtil mandatperiodens udløb —

VEDTAGET DENNE AFGØRELSE:

Artikel 1

Pladserne i Det Økonomiske og Sociale Udvalg fordeles således:

Belgien 12

Bulgarien 12

Tjekkiet 12

Danmark 9

Tyskland 24

Estland 6

Irland 9

Grækenland 12

Spanien 21

Frankrig 24

Kroatien 9

Italien 24

Cypern 5

Letland 7

Litauen 9

Luxembourg 5

Ungarn 12

Μalta 5

Nederlandene 12

Østrig 12

Polen 21

Portugal 12

Rumænien 15

Slovenien 7

Slovakiet 9

Finland 9

Sverige 12

Det Forenede Kongerige 24.

Artikel 2

Denne afgørelse får virkning på dagen efter dagen for udløbet af mandatperioden for de nuværende medlemmer af Det Økonomiske og Sociale Udvalg.

Udfærdiget i Bruxelles, den […].

På Rådets vegne

Formand